અમદાવાદ: ગુજરાત રાજ્ય શિક્ષણ બોર્ડ દ્વારા ધો. ૯ અને ૧૧ સામાન્ય પ્રવાહના પાઠ્યપુસ્તકો બદલવાનો નિર્ણય લેવાઈ ચૂક્યો છે. જેથી આગામી શૈક્ષણિક વર્ષથી ધો.૯ અને ૧૧ના વિદ્યાર્થીઓ હવે નવો અભ્યાસક્રમ ધરાવતા પુસ્તકો ભણશે. વર્ષ ૨૦૦૪થી વર્ષ ૨૦૦૬ દરમિયાન ગુજરાત માધ્યમિક શિક્ષણ બોર્ડ દ્વારા ધો.૯થી ૧૨નો અભ્યાસક્રમ ક્રમશઃ બદલવામાં આવ્યો હતો. ૧૧ વર્ષ પછી ફરી ધો.૯ અને ૧૧નો અભ્યાસક્રમ બદલાઈ રહ્યો છે. આ અંગે ગુજરાત રાજ્ય શાળા પાઠ્યપુસ્તક મંડળના કાર્યવાહક પ્રમુખ ડો.નીતિન એમ.પેથાણીએ જણાવ્યું હતું કે શિક્ષણ બોર્ડ દ્વારા નવો અભ્યાસક્રમ તૈયાર કરવા માટે વિષય દીઠ ૫ સભ્યોની કમિટી નિમાઈ છે. મોટા ભાગે કામગીરી પૂર્ણ થઈ ચૂકી છે.